Խորհրդային զինվորական հուշահամալիր Պանկովում

Խորհրդային զինվորական հուշահամալիր Պանկովում (պաշտոնապես՝ Խորհրդային բանակի զինվորների գերեզմանատուն-հուշարձան Շյոնհոլցեր-Հայդե ժողովրդական զբոսագում, ռուս.՝ Кладбище-памятник воинам Советской армии в народном парке Шёнхольцер-Хайде, գերմ.՝ Sowjetische Ehrenmal in der Schönholzer Heide), 1945 թվականի ապրիլ-մայիս ամիսներին Բեռլինի գրոհի ժամանակ զոհված կարմիրբանակայինների հիշատակը հավերժացնող խոշորագույն հուշահամալիր: Գտնվում է Բեռլինի Պանկով օկրուգի Նիդերշյոնհաուզեն շրջանում՝ Շյոնհոլցեր-Հայդե ժողովրդական զբոսայգում (գերմ.՝ Schönholzer Heide): Բեռլինում գտնվող խորհրդային զինվորական երեք գլխավոր հուշահամալիրներից մեկն է (Տրեպտով-պարկի Ազատարար զինվորի հուշահամալիրի և Տիրգարտենի՝ խորհրդային զոհված զինվորների հուշահամալիրի հետ մեկտեղ): Պատմություն Հուշահամալիրը կառուցվել է 1947 թվականի մայիսից մինչև 1949 թվականի նոյեմբեր ամիսն ընկած ժամանակահատվածում: Նրա հեղինակների խմբում ընդգրկված էին ճարտարապետներ Կ.Ա.Սոլովյովը, Մ.Բելավենցևը, Վ.Դ.Կորոլյովը և քանդակագործ Ի.Գ.Պերշուդչևը: Հուշահամալիրում ամփոփված են Բեռլինի գրոհի ժամանակ զոհված 13 200 խորհրդային զինվորների աճյունները։ Նրանցից 3180-ի անունները հայտնի են։ Հուշահամալիրի կենտրոնում վեր է խոյանում 33,5 մետր բարձրությամբ սիենիտային հուշասյունը։ Տեղադրված են զոհվածների անուններով 100 բրոնզե հուշատախտակներ, առանձնացված է 8 դամբանադաշտ, որոնցից յուրաքանչյուրում 1182 մարդ է թաղված։ Հուշասյանի տակ գտնվող սգո սրահում հուղարկավորված են գնդապետի կոչումով երկու սպա։ Հուշասյան դիմաց բարձրանում է Հայրենիքի արձանը, որին ծաղկեպսակներ են դրվում արարողությունների ժամանակ։ Սև պորփյուրից պատրաստված արձանի հիմքի վրա 42 բրոնզե հուշատախտակներ են՝ զոհված սպաների անուններով։ Հուշահամալիրի ընդհանուր մակերեսը մոտավորապես 30 հազար մ² է։ Այստեղ հուղարկավորությունները շարունակվել են մինչև հուշահամալիրի բացումը (թաղվել են զինվորական հոսպիտալներում մահացածներ)։ Ժամանակի ընթացքում որոշ չափով քայքայված հուշարձանը 2011-2013 թվականներին ամբողջությամբ վերականգնվել է։ Պատկերասրահ Ծանոթագրություններ Արտաքին հղումներ berlin.de(չաշխատող հղում)(գերմ.) berlin.de(գերմ.) Iwan Gawrilowitsch Perschudtschew(գերմ.) Hans Hauser: Sorgen mit den russischen Ehrenmalen Панков. Незаслуженно забытый мемориал